Renosterstropery: Alles in die naam van 'goeie seks' | Netwerk24
Deur Colette Combrink, Noordwes-Universiteit 25 Junie 2019 11:30
Renosterstropery het al so ’n afgesaagde saak geraak.
Ons weet renosters word gestroop in hulle duisende (naby 800 net in 2018). Ons weet dat renosters in elke kleur en geur ’n bedreigde spesie is. Ons weet dat die bekamping van stropery ’n uitsonderlik moeilike taak is, en dat dit baie maal met een of ander vorm van korrupsie gepaardgaan.
Jy hoor gereeld dat veiligheidsbeamptes of veeartse of wildbewaarders deel van die sindikate vorm. Dis ’n hartseer ironie dat dit juis die mense is waarin ons ons vertroue plaas om bedreigde spesies te beskerm.
Dit strek alles wel verder as renosters. Leeus en olifante en die rivierkonyn en uile en nog emmers vol ander diere en voëls loop die gevaar om afgemaai te word.
Dan nog nie eens gepraat van die onetiese aanhouding en mishandeling van diere vir “barrel hunting” of selfs net “shame, sodat die kindertjies hulle kan sien” nie.
Kinders volg ouers se voorbeeld
Ja, die mens kan so banaal wees dat volledige spesies uitgeroei word in die naam van “goeie seks”.
LEES OOK: 'Help ons om die aarde te red'
Nietemin bly dit ’n probleem om dit te bekamp, en hierdie skrywe is nie om geld in te samel vir my plaaslike beskermingskema nie (maar asseblief ondersteun mense wat werklik ’n verskil probeer maak, ek kan selfs aanbevelings maak as jy vra), maar eerder om te smeek dat ons dink oor ons aksies en keuses rondom die verhouding tussen diere en menslike gewin.
Myns insiens begin dit alles by ons kinders.
Maak ons kinders groot om die slimste en vinnigste moontlike uitweg of geldmaakskema te soek, of om eerlik op te tree, maak nie saak wat die nagevolge gaan wees nie?
Leer ons kinders om met absolute respek en waardering met diere om te gaan, of om te kyk hoe ’n dier kan funksioneer vir ons eie gewin?
Dit is ’n siklus wat nooit gaan ophou as ons nie kies om met eerlikheid en integriteit op te tree en bietjie minder selfsugtig te lewe nie.
Kinders doen nie wat jy sê nie, hulle doen wat hulle sien jý doen. Die probleem moet by ons kinders getakel word, maar dit kan net gedoen word as jy die voorbeeld stel wat hulle en elke kosbare dier in hierdie land so nodig het.
Colette Combrink (20) studeer aan die Noordwes-Universiteit in Potchefstroom. Sy is oorspronklik van Ermelo, Mpumalanga. Menings is rubriekskrywers se eie en weerspieël nie noodwendig dié van Netwerk24 nie.
Kom laat ons praat oor seks
'Daar is ’n vieslike virale infeksie in die hart van my mense'